《南京陆孝子刲股诗》
明代·王缜

孝哉陆生纯且良，事母左右周无方。寒为温暖暑为凉，平居竭力守厥常。

一朝阿母病卧床，陆生忽忽心如狂。悬冠不栉行不翔，药饵遍试方无良。

虔诚吁天天为伤，忽传秘法来无阳。梦中神语识不忘，起砺白刃生秋霜。

暗刲股肉血淋浪，和血作羹进母尝。母病寻瘳体亦康，一日声名四海彰。

吾闻大孝在显扬，况生年今十八强。前途去去远且长，往矣慎勿停辀航。

丈夫志气塞穹苍，百年一善何足臧，吁嗟陆生未可量。

作者简介：广东东莞人，字文哲。弘治六年进士。授兵科给事中，强直敢言。正德初为云南左参政，忤刘瑾，借故罚米五百石，售家产以偿。累迁右副都御史，巡抚苏松诸府，督兵歼刘七于狼山。世宗即位，升南京户部尚书。卒官。